Ek het mos vir Henry VIII en ons bekende politikus mnr. Zuma uitgenooi as my gaste. Daar sit ek toe tussen die twee manne en vergaap my aan hulle geselskap. As dit is wat jy dit kan noem. Ek sal nou nie te veel uitwei oor mnr. Zuma se geliefkoosde onderwerpe nie – ons het immers al genoeg daarvan in die koerant gelees. Maar laat ek jou ‘n bietjie inlig oor die Engelse Koning.
Dié het mos daar gesit soos … wel, ‘n koning, en ek moes hom hand en voet bedien. Het sy ma hom nooit geleer om homself soos ‘n heer te gedra nie? Ek moes sy kos inskep en aandra, sy kelkie vol wyn hou, en elke nou en dan sy kussings oppof. Die ergste van alles was dat hy met sy vingers geëet het en ek moes klokslag sy hande skoonvryf met ‘n sagte nat lappie. Toe hy die speenvarkie getakel het en die vet oor sy ken(ne) begin drup het, het hy so ewe sy kop na my toe gedraai om sy mond skoon te vee. En het die man ‘n aptyt! Liewe genade. Ekself het nie kans gekry om nat of droog oor my lippe te laat gly nie.
So tussen die etery deur het hy sonder ophou oor homself gesels: sy sportprestasies – boogskiet, perdry, stoei, steekspel, swaardgevegte en muurbal; veldslae wat hy gewen het; boeke wat hy gelees en geskryf het; tale wat hy kan praat. Hy het regtig ‘n hoë dunk van homself.
Dit het my toe die geleentheid gegee om hom ‘n bietjie oor sy vroue uit te vra – ek meen, sy eggenote en sy minaresse. Toe gesels die man land en sand aanmekaar. Ek het slaapkamerstories gehoor wat my ore laat tuit het. Die hartseersaak is dat die man werklik lief was vir al die vroue in sy lewe, maar soos wat ‘n kind lief is vir ‘n speelding – wanneer die nuutjie verby was, wou hy ‘n nuwe een hê. Dit het my ‘n bietjie op my tande laat kners.
Gelukkig, gelukkig kan sy aandag baie maklik afgelei word deur ‘n mooi vrou en toe Patricia, Trevor Noah se ma, toevallig in sy rigting geglimlag het, was hy so mak soos ‘n lammetjie. Binne ‘n paar minute was hy kalm en het die rol van die galante heer volmaak gespeel. Ek hoop tog sy hou haar nek veilig.
Ag liewe Hester daar het jy toe jou hande vol met die bedorwe koning 😂😂😂 Ek is net bly jy het kop gehou…al moes jy sy mond soos ‘n baba s’n afvee. Nee kyk as ons nadese weer ‘n ete hou nooi ons niemand bekends nie….dis moeilikheid soek.
Ek ook. Al wat ma vir oudste boetie se: help vir jonger boetie en woerts is sy weg om te gaan werk. Ek het toe kleintjie gehelp wat hom met heuning besmeer het tot agter sy ore.
Hester wil jy nie asb Woordnoot se skrywe by inLinkz sit nie. Sy het gesê sy sal jou vra… maar seker vergeet.
Waarskynlik is Rebusfontein se KFC ‘n kerfie of twee bokant die gewone, maar dis tog nog baie jammer dat jy nie saam kon smul nie!